題東平張智卿梅軒嘗以墨梅一幅自隨
作者：方回
朝代：宋

paragraphs: 大庾嶺頭江南北，生平走遍梅花國。
天下梅花詩最難，和靖居士占第一。
七十四翁詩萬篇，一句梅花吟不得。
譬如江夏黄鶴樓，既有崔顥無李白。
何人幻出一橫枝，毛穎陳玄塗側釐。
不丹不青逞妙手，月窗瘦影吾能移。
真梅難賦賦寫梅，虛叟大叫尤難之。
前身相馬九方句，焉能壓倒簡齋詩。
張侯隨軒梅一幅，什襲珍藏過寶玉。
南征不取萬戶侯，北歸未即九州督。
借梅爲題求詩人，中原名士詩滿軸。
和靖簡齋亦不無，顧慚才盡難貂續。
張侯今在西湖隈，竹籬茅屋扃蒼苔。
我亦自有梅世界，紫陽山中歸去來。
梅花開時看梅開，花未開時看畫梅。
不用雕肝刻肺被梅惱，但當一杯一杯復一杯。